แบงก์แฮปปี้ ธปท.แค่ติติงจูงใจคนแห่กู้
ธปท.ไม่หักหน้าแบงก์ ไม่ลงดาบคุมโฆษณาเร่งสินเชื่อรายย่อยโตเกินตัว ใช้วิธีเรียกความรับผิดชอบต่อสังคมสร้างความสมดุลการปล่อยกู้และการออม
4 ธ.ค. 2555

ธปท.ไม่หักหน้าแบงก์ ไม่ลงดาบคุมโฆษณาเร่งสินเชื่อรายย่อยโตเกินตัว ใช้วิธีเรียกความรับผิดชอบต่อสังคมสร้างความสมดุลการปล่อยกู้และการออม
เมื่อวันที่ 3 ธ.ค.ที่ผ่านมา นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) และผู้บริหาร ธปท. ได้หารือร่วมกับผู้บริหารธนาคารพาณิชย์ทุกแห่งเพื่อหารือถึงแนวนโยบาย โดยเฉพาะเรื่องการโฆษณาเร่งปล่อยกู้ของธนาคารพาณิชย์และบริษัทลูก ที่มุ่งโฆษณาให้คนก่อหนี้มากเกินไป 
นางสาลินี วังตาล ผู้ช่วยผู้ว่าการ สายกำกับสถาบันการเงิน ธปท. กล่าวว่า ธปท.ไม่ค่อยสบายใจในเรื่องการโฆษณาต่างๆ เกี่ยวกับสินเชื่อรายย่อย สินเชื่อบัตรเครดิต สินเชื่อส่วนบุคคล สินเชื่อเช่าซื้อรถยนต์ ที่เป็นไปในลักษณะกระตุ้นให้เกิดการใช้จ่ายมาก จึงขอให้ธนาคารคิดถึงความสมดุลในการกระตุ้นการใช้จ่ายและการออมให้มากขึ้น
ด้านสมาคมธนาคารไทยก็ตอบสนองด้วยดี โดยสมาคมธนาคารไทยเองก็เห็นว่า ธนาคารพาณิชย์ควรมีความรับผิดชอบที่จะไม่กระตุ้นให้ประชาชนใช้จ่ายในสิ่งฟุ่มเฟือยเกินความจำเป็น ทางธนาคารพาณิชย์จึงรับไปดูแลให้เหมาะสมยิ่งขึ้น
“เรื่องโฆษณา ธปท.ไม่ได้มีการออกกฎเกณฑ์อะไรมาควบคุมเพิ่มเติม เป็นเพียงการขอความร่วมมือ เนื่องจากธนาคารไม่ได้ละเลยคุณภาพการปล่อยกู้ หนี้เสียที่เพิ่มก็ไม่รุนแรงไม่ได้อันตราย สินเชื่อรถยนต์ก็แค่ 1% เศษ แต่เราก็เปิดสไลด์ให้ที่ประชุมดูว่าโฆษณาอะไรที่กระตุ้นมากไป” นางสาลินี กล่าว
ผู้ช่วยผู้ว่าการ ธปท. กล่าวว่า ส่วนบริษัทที่ปล่อยสินเชื่อที่ไม่ใช่ธนาคารพาณิชย์ (นันแบงก์) และบริษัทลูกของธนาคารนั้น ผู้บริหารธนาคารก็ไม่ได้แสดงความกังวล เนื่องจากกลุ่มนันแบงก์โฆษณาผ่านโทรทัศน์น้อย และหากดูสัดส่วนสินเชื่อรวมทั้งระบบกว่า 90% เป็นการปล่อยกู้ของธนาคารและบริษัทลูกอยู่แล้ว ส่วนนันแบงก์มีสัดส่วนสินเชื่อปล่อยกู้ไม่ถึง 10% แถมมีต้นทุนกู้ที่สูง ธปท.จึงยังไม่มีนโยบายจะไปคุมนันแบงก์ 
นายธีรนันท์ ศรีหงส์ รองกรรมการผู้จัดการอาวุโส ธนาคารกสิกรไทย กล่าวว่า ธนาคารจะกลับไปดูการโฆษณาสินเชื่อลูกค้ารายย่อยเพื่อไม่ให้เกิดการกระตุ้นการใช้จ่ายเกินตัว แต่สินเชื่อลูกค้ารายย่อยที่เติบโตขึ้นเกิดจากนโยบายของรัฐบาล และการใช้จ่ายของผู้บริโภคเพิ่มขึ้น 
“เราคงคุมโทนการโฆษณา เพื่อไม่ให้เกิดการกู้เงินเกินตัวของผู้บริโภค” นายธีรนันท์ กล่าว
ด้านนายอนุชิต อนุชิตานุกูล รองกรรมการผู้จัดการใหญ่ ธนาคารกรุงไทย กล่าวว่า ธนาคารจะระมัดระวังการโฆษณามากขึ้น แต่ขอยืนยันว่าปัจจุบันธนาคารไม่ได้ทำโฆษณาในแนวกระตุ้นลูกค้า แต่เน้นรูปแบบให้คนจดจำและสนใจ
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า การหารือครั้งนี้ไม่มีออกเกณฑ์ใดๆ คุมการโฆษณาปล่อยกู้ของธนาคาร เป็นเพียงการขอความร่วมมือ